Source: http://www.europarl.europa.eu/doceo/document/B-8-2016-0738_MT.html
Timestamp: 2020-02-17 08:05:27+00:00
Document Index: 955509

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

MOZZJONI GĦAL RIŻOLUZZJONI dwar l-interferenti endokrinali: sitwazzjoni wara s-sentenza tal-Qorti tal-Ġustizzja tas-16 ta' Diċembru 2015
Ċiklu relatat mad-dokument : B8-0738/2016
Ara wkoll il-mozzjoni għal riżoluzzjoni komuni RC-B8-0733/2016
dwar l-interferenti endokrinali: sitwazzjoni wara s-sentenza tal-Qorti tal-Ġustizzja tas-16 ta' Diċembru 2015 (2016/2747(RSP))
Riżoluzzjoni tal-Parlament Ewropew dwar l-interferenti endokrinali: sitwazzjoni wara s-sentenza tal-Qorti tal-Ġustizzja tas-16 ta' Diċembru 2015 (2016/2747(RSP))
– wara li kkunsidra l-pjan direzzjonali tal-Kummissjoni biex tiddefinixxi kriterji għall-identifikazzjoni ta' Interferenti Endokrinali fil-kuntest tal-implimentazzjoni tar-Regolament dwar il-Prodotti għall-Protezzjoni tal-Pjanti u r-Regolament dwar il-Prodotti Bijoċidali(2),
– wara li kkunsidra s-sentenza tal-Qorti Ġenerali tal-Unjoni Ewropea tas-16 ta' Diċembru 2015 fil-kawża T-521/14 (kawża mressqa mill-Iżvezja kontra l-Kummissjoni, l-Iżvezja appoġġata mill-Parlament Ewropew, il-Kunsill tal-Unjoni Ewropea, id-Danimarka, il-Finlandja, Franza u l-Olanda)(3),
– wara li kkunsidra l-Artikoli 265 u 266 tat-Trattat dwar il-Funzjonament tal-Unjoni Ewropea (TFUE),
A. billi, skont l-Artikolu 5(3) tar-Regolament (UE) Nru 528/2012, il-Kummissjoni għandha, sa mhux aktar tard mit-13 ta' Diċembru 2013, tadotta atti delegati li jispeċifikaw il-kriterji xjentifiċi għad-determinazzjoni tal-proprjetajiet li jfixklu s-sistema endokrinali ta' sustanzi attivi u prodotti bijoċidali;
B. billi l-Kummissjoni għadha ma adottatx il-kriterji xjentifiċi, li issa huma aktar minn sentejn u nofs tard;
C. billi l-Qorti Ġenerali tal-Unjoni Ewropea ddikjarat fis-sentenza tagħha tas-16 ta' Diċembru 2015 fil-Kawża T-521/14 li l-Kummissjoni kisret il-liġi tal-Unjoni meta naqset milli tadotta atti delegati li jispeċifikaw kriterji xjentifiċi għad-determinazzjoni tal-proprjetajiet li jfixklu s-sistema endokrinali;
D. billi l-Qorti Ġenerali ddeċidiet fis-sentenza tagħha li l-Kummissjoni kellha obbligu ċar, preċiż u mingħajr kundizzjonijiet li tadotta atti delegati li jistabbilixxu l-kriterji xjentifiċi msemmija hawn fuq sa mhux aktar tard mit-13 ta' Diċembru 2013;
E. billi l-Qorti ddikjarat li ebda dispożizzjoni tar-Regolament Nru 528/2012 ma kienet teħtieġ valutazzjoni tal-impatt ta' kriterji xjentifiċi bbażati fuq il-periklu, u anke kieku l-Kummissjoni qieset li tali valutazzjoni tal-impatt kienet meħtieġa, din ma kinitx teżentaha milli tirrispetta l-iskadenza stabbilita fir-Regolament (il-paragrafu 74 tas-sentenza);
F. billi, barra minn hekk, il-Qorti ddeċidiet li l-ispeċifikazzjoni ta' kriterji xjentifiċi jistgħu biss jitwettqu b'mod oġġettiv abbażi ta' data xjentifika rigward is-sistema endokrinali, indipendentement minn kwalunkwe kunsiderazzjoni oħra, b'mod partikolari dik ekonomika (il-paragrafu 71 tas-sentenza); billi, b'hekk, il-Qorti ċċarat li valutazzjoni tal-impatt soċjoekonomiku mhijiex adattata biex tittieħed deċiżjoni dwar kwistjoni xjentifika;
G. billi, barra minn hekk, il-Qorti ddeċidiet li l-Kummissjoni, fil-kuntest tal-applikazzjoni tas-setgħat delegati lilha mil-leġiżlatur, ma tistax tikkontesta l-bilanċ regolatorju stabbilit mil-leġiżlatur bejn it-titjib tas-suq intern u l-protezzjoni tas-saħħa kemm tal-bniedem u kif ukoll tal-annimali u tal-ambjent (il-paragrafu 72 tas-sentenza); billi, f'dan il-kuntest, il-Qorti ċċarat li mhux xieraq li l-Kummissjoni tivvaluta l-bidliet regolatorji tal-leġiżlazzjoni settorjali bħala parti mill-valutazzjoni tal-impatt relatata mal-adozzjoni ta' att delegat;
H. billi, skont l-Artikolu 266 tat-TFUE, l-istituzzjoni li n-nuqqas tagħha li taġixxi jkun ġie iddikjarat kuntrarju għat-Trattati għandha tkun marbuta li tieħu l-miżuri neċessarji sabiex tikkonforma ruħha mas-sentenza tal-Qorti tal-Ġustizzja tal-Unjoni Ewropea;
I. billi fis-seduta plenarja tal-Parlament Ewropew ta' Frar 2016, Vytenis Andriukaitis, il-Kummissarju għas-Saħħa u s-Sikurezza tal-Ikel, ħabbar li l-Kummissjoni xorta waħda se tkompli tmexxi valutazzjoni tal-impatt, billi tikkunsidraha bħala "għodda utli u anki essenzjali biex tiggwida d-deċiżjoni futura tagħha dwar il-kriterji";
J. billi l-Kummissjoni hija obbligata twettaq valutazzjonijiet tal-impatt għal inizjattivi leġiżlattivi u mhux leġiżlattivi li huma mistennija li jkollhom impatti ekonomiċi, ambjentali jew soċjali sinifikanti biex jiġu identifikati soluzzjonijiet alternattivi, u dan ifisser li l-valutazzjonijiet tal-impatt huma għodod prezzjużi li jgħinu lir-regolaturi jivvalutaw l-għażliet ta politika wara li l-kwistjonijiet xjentifiċi rilevanti jkunu ġew iċċarati;
K. billi l-President tal-Kummissjoni Jean-Claude Juncker ikkonferma fl-ittra tiegħu tat-22 ta' Marzu 2016 lill-President tal-Parlament, Martin Schulz, l-intenzjoni tal-Kummissjoni li l-ewwel titlob l-opinjoni tal-Bord tal-Iskrutinju Regolatorju dwar il-valutazzjoni tal-impatt qabel ma tiddeċiedi dwar il-kriterji xjentifiċi;
L. billi, għaldaqstant, ma hemm l-ebda dubju li l-Kummissjoni għadha ma ħaditx azzjoni biex tikkonforma mas-sentenza tal-Qorti, iżda, pjuttost, baqgħet tippersisti fil-ksur tal-liġi tal-UE kif iddikjarat mill-Qorti, u għalhekk issa hija wkoll fi ksur tal-Artikolu 266 tat-TFUE;
M. billi huwa assolutament inaċċettabbli li l-Kummissjoni, bħala l-Gwardjana tat-Trattati, ma tikkonformax mat-Trattati;
1. Jaqbel mal-Qorti Ġenerali li mhuwiex xieraq li l-Kummissjoni twettaq valutazzjoni tal-impatt soċjoekonomiku għad-determinazzjoni ta' kwistjoni xjentifika u li l-Kummissjoni mhijiex intitolata tbiddel il-bilanċ regolatorju stipulat f'att bażiku permezz tal-applikazzjoni tas-setgħat delegati lilha skont l-Artikolu 290 tat-TFUE, aspett li, madankollu, il-Kummissjoni tevalwa bħala parti mill-valutazzjoni tal-impatt tagħha;
2. Jikkundanna lill-Kummissjoni mhux biss għan-nuqqas li tikkonforma mal-obbligu tagħha li tadotta atti delegati skont ir-Regolament (UE) Nru 528/2012, iżda wkoll għan-nuqqas li tikkonforma mal-obbligi istituzzjonali tagħha kif stabbiliti fit-Trattati nfushom, b'mod partikolari fl-Artikolu 266 tat-TFUE;
3. Jistieden lill-Kummissjoni tikkonforma immedjatament mal-obbligi tagħha skont l-Artikolu 266 tat-TFUE u biex minnufih tadotta kriterji xjentifiċi bbażati fuq il-periklu għad-determinazzjoni tal-proprjetajiet ta' interferenti endokrinali;
4. Jappoġġja l-użu ta' valutazzjonijiet tal-impatt mill-Kummissjon għall-inizjattivi tagħha fl-istadju xieraq tal-proċess regolatorju sabiex ittejjeb il-proċeduri tat-teħid tad-deċiżjonijiet u t-tfassil tal-liġi billi tivvaluta l-għażliet ta' politika u l-konsegwenzi tagħhom wara li jkunu ġew riżolti kwistjonijiet xjentifiċi;
5. Iqis din ir-Riżoluzzjoni bħala avviż lill-Kummissjoni biex taġixxi fis-sens tal-Artikolu 265 tat-TFUE;
6. Jirriserva d-dritt tiegħu skont l-Artikolu 265 tat-TFUE li jressaq azzjoni quddiem il-Qorti tal-Ġustizzja tal-Unjoni Ewropea sabiex jiġi stabbilit ksur tal-Artikolu 266 tat-TFUE, jekk il-Kummissjoni ma tiddefinixxix il-pożizzjoni tagħha fix-xahrejn li ġejjin;
7. Jagħti istruzzjonijiet lill-President tiegħu biex jgħaddi din ir-riżoluzzjoni lill-President tal-Kunsill u lill-President tal-Kummissjoni, kif ukoll biex jinnotifika r-riżultat tal-votazzjoni dwarha fis-seduta plenarja.